งบ64ไม่สะดุดใช้ไม่ทันเรื่องปกติ
รมช.คลัง ยันงบ 64 ช้าไม่สะดุด เป็นเรื่องธรรมดาช้าทุกปี มีเงินรองรับเบิกจ่าย
15 ก.ย. 2563

นายสันติ พร้อมพัมน์ รมช.การคลัง กล่าวว่า จริง ๆ ต้องบอกว่างบประมาณปี 2564 ไม่สะดุด ทุกอย่างเดินไปตามกรอบเวลา แต่รัฐบาลก็เผื่อเวลาไว้ เพราะว่างบประมาณในทุก ๆ ปีจะมีล่าช้า 1-4 อาทิตย์ หรือล่าช้า 1-2 วันก็มี เป็นเรื่องปกติ แต่รัฐบาลก็ไม่ประมาท ได้มีมติว่าหากงบประมาณปี 2564 ช้าไป 1-4 อาทิตย์ ก็สามารถใช้กรอบงบประมาณ 2563 เบิกไปพลางก่อน ดังนั้นจึงไม่กระทบกระเทือนเรื่องอะไรเลย เพราะรัฐบาลยังมีเงินคงคลังเข้มแข็งที่จะสามารถนำมาสำรองยืดหยุ่นในการใช้จ่ายได้
นายประสงค์ พูนธเนศ ปลัดกระทรวงการคลัง กล่าวว่า งบประมาณรายจ่ายปี 2564 คาดว่าจะล่าช้าเพียงเดือนเดียวเท่านั้น ไม่มีผลกระทบอะไร โดยเฉพาะกับภาพรวมการลงทุนของรับบาล เพราะการลงทุนจะมีกระบวนการประมูลงานซึ่งจะใช้เวลา 2-3 เดือนอยู่แล้ว ดังนั้นแม้งบประมาณปี 2564 ล่าช้าก็ไม่มีปัญหาในส่วนนี้
"งบ 64 ล่าช้าไม่มีผลต่อการใช้จ่ายของรัฐบาลในการส่งเงินเข้าสู่ระบบเศรษฐกิจ และการลงทุน เพราะช้าเดือนเดียวไม่มีผลกระทบอะไร" นายประสงค์ กล่าว